Forslag til EUROPA-PARLAMENTETS OG RÅDETS FORORDNING om implementering af internettopdomænet ".EU"

(forelagt af Kommissionen)

BEGRUNDELSE

1 INDLEDNING

I februar 2000 indledte Kommissionen en offentlig høring om oprettelse af .EU som Internettopdomæne. Kommissionen offentliggjorde sine konklusioner vedrørende resultaterne af høringen i juli 2000 [1] ("meddelelsen af juli 2000"). I lyset af de meget positive reaktioner har Kommissionen ved brev af 6. juli 2000 anmodet Internettets navne- og nummerorganisation, ICANN (Internet Corporation for Assigned Names and Numbers) om at uddelegere topdomænet .EU. ICANN svarede på dette brev den 10. august 2000, og drøftelserne mellem ICANN og Kommissionen fortsætter.

[1] KOM(2000) 421, 5. juli 2000.

Den 25. september 2000 vedtog ICANN's bestyrelse en resolution, ifølge hvilken de ISO-tobogstavskoder, som f.eks. EU, hvis brug er reserveret til formål, der har relation til koden, kan uddelegeres som nationale topdomæner, forudsat at der indgås passende aftaler mellem ICANN og registraturen [2]. Denne principbeslutning hilses velkommen og gør det muligt for EU-institutionerne og den private sektor i Europa at gå videre med forslaget i sikker forventning om, at de nødvendige tekniske og retlige aftaler vil blive indgået inden for en rimelig tidsramme.

[2] Se: http://www.icann.org/minutes/prelim-report-25sep00.htm.

Som anført i meddelelsen af juli 2000, har Kommissionen og internetsamfundet i Europa arbejdet videre med detaljerede tekniske og politiske forberedelser. Det er sket inden for rammerne af EC-POP-samarbejdet (European Community Panel of Participants), og der er nedsat interimsstyregruppe (ISG), som har arbejdet med spørgsmålet fra maj til oktober 2000. Arbejdet er beskrevet i en rapport [3], som er offentliggjort, og der kan afgives bemærkninger til den. Fællesskabet har i høj grad interesse i at udnytte den forhåndenværende ekspertise blandt de grupper, som er mest aktive inden for udviklingen af Internettet i Europa. Det er grunden til, at man har været særlig opmærksom på styregruppens arbejde, f.eks. gruppens analyse af registraturens mulige driftsmæssige og tekniske profil, kontraktforhold mellem Kommissionen og registraturen samt de forskellige muligheder, hvad angår organisationens opbygning. Medlemmerne af styregruppen erkender, at deres arbejde inden for dette område har været af rådgivende art.

[3] The Dot EU Registry Proposal, Report of the Interim Steering Group (ISG) © ec-pop.org, september, 2000. < http://www.ec-pop.org/1009prop/index.htm >.

Af Kommissionens meddelelse af juli 2000 fremgik det, at

"Kommissionen [vil] drage sine konklusioner vedrørende retsgrundlaget for systemets drift, bl.a. fremgangsmåden ved udpegning af den organisation, der skal drive registraturen, og retningslinjerne for en registreringspolitik, herunder tiltag for at forhindre misbrug i form af registrering af domænenavne i spekulationsøjemed. Disse konklusioner bliver emnet for en ny meddelelse"

Efter at have vurderet sagen nærmere har Kommissionen konkluderet, at der ikke er behov for en yderligere meddelelse, og at det er mest hensigtsmæssigt direkte at foreslå en foranstaltning med henblik på implementering af topdomænet .EU. Kommissionen foreslår således, at Rådet og Europa-Parlamentet vedtager det vedlagte forordningsforslag og dermed pålægger Kommissionen hurtigst muligt at implementere topdomænet .EU. Forslaget til Rådets og Europa-Parlamentets forordning fastsætter derfor, hvilke regler og principper der skal gælde for registraturen, og fastlægger de forvaltningspolitiske rammer for registraturen og hvilken procedure der skal anvendes til at træffe afgørelse om forvaltningspolitiske spørgsmål. Andre aspekter af registraturens politik vil blive fastlagt af registraturen selv i passende samråd med Kommissionen og andre berørte parter. Kommissionen bistås i udførelsen af sine opgaver af et rådgivende udvalg bestående af repræsentanter for medlemsstaterne.

2 Registraturorganisationen

Registraturen er den organisation, der vil få overdraget ansvaret for at organisere, administrere og styre topdomænet .EU.

Registraturen skal varetage tre centrale funktioner:

(a) at være den juridiske person, der har ansvaret for registraturen

(b) at gennemføre de forvaltningspolitiske principper, retningslinjer og procedurer vedrørende topdomænet .EU, der er fastlagt i forordningen eller vedtaget af Kommissionen efter proceduren i forordningen.

( c) at organisere, administrere og styre topdomænet .EU, herunder stå for vedligeholdelse af databaser, registrering af domænenavne, drift af navneservere og formidling af topdomænezonefiler.

I overensstemmelse med resultatet af den offentlige høring skal registraturorganisationen være en nonprofitorganisation, der drives i offentlighedens interesse. Det sidstnævnte aspekt er et veletableret princip for nationale topdomæner, som det også fremgår af de relevante dokumenter fra ICANN og IANA, navnlig RFC 1591 [4].

[4] I RFC (Request for Comments - anmodning om kommentarer) 1591 lyder det bl.a.: "Disse udpegede myndigheder, der har fået overdraget ansvaret for det uddelegerede domæne, har pligt til at tjene offentligheden - både nationen, hvor der er tale om et nationalt domæne, og internetbrugerne verden over. Overvejelser over rettigheder og ejerskab vedrørende domæner må ikke spille nogen rolle. Derimod bør der lægges vægt på ansvarlighed og service over for offentligheden. Den udpegede forvaltningsorganisation skal behandle alle grupper i domænet, der anmoder om domænenavne, retfærdigt. Dette betyder, at der skal gælde samme regler for alle anmodninger, alle anmodninger skal behandles på en ikke-diskriminerende måde, og brugere i den akademiske verden og fra erhvervslivet samt andre brugere skal behandles på lige fod. Der må ikke ske nogen særbehandling af anmodninger, der kommer fra kunder af en virksomhed, der har forbindelse med forvaltningsorganisationen - f.eks. må kunder af en bestemt datanetudbyder ikke nyde nogen fortrinsstilling. Der må ikke stilles krav om, at der anvendes bestemte e-postsystemer (eller andre applikationer), protokoller eller produkter", IANA, marts 1994.

Kommissionen udpeger registraturorganisationen. Rapporten fra interimsstyregruppen beskriver de forskellige muligheder, hvad angår den fremtidige registraturs opbygning og medlemskab, men træffer ingen valg eller endelige beslutninger. Rapporten anbefaler stærkt, at registraturen bliver en inklusiv og repræsentativ organisation med bredest mulig opbakning fra de berørte parter. Registraturen bør organiseres således, at det bliver nemt at høre og inddrage de berørte parter, så der kan skabes bred konsensus blandt internetoperatører og -brugere i hele EU.

Forordningen fastsætter vilkår for, hvordan registraturen skal organisere, administrere og styre topdomænet .EU. Aftaler mellem Kommissionen og registraturen skal sikre, at registraturens opgaver udføres i overensstemmelse med forordningen, og navnlig at vilkårene for implementering af topdomænet .EU opfyldes i praksis og vedvarende. I den forbindelse bevarer Kommissionen, der handler på Fællesskabets vegne, sig rettigheder til koden .EU og tilstrækkelige rettigheder til alle databaser til at kunne udpege en anden registratur, hvis det skulle vise sig nødvendigt i fremtiden. Desuden vil der være en række yderligere sikkerhedsforanstaltninger af teknisk art. Den måde, hvorpå registraturens driftsfunktioner uddelegeres til en registraturorganisation, skal tage fuldt hensyn til .EU-domænenavnets karakter af offentlig ressource, og sikre, at de politiske retningslinjer for nonprofitorganisationen følges i praksis i den daglige drift. Kontrakten skal også friholde EU fra ethvert juridisk og kommercielt ansvar i forbindelse med organisation, administration og styring af registraturen.

Efter forudgående godkendelse fra Kommissionen vil der blive indgået en aftale mellem ICANN/IANA og registraturen om de tekniske og organisatoriske aspekter af implementeringen af topdomænet .EU.

3 Politiske rammer

Forvaltningspolitiske retningslinjer for implementeringen af topdomænet .EU, der ikke er fastlagt i forordningen, vedtages af Kommissionen efter proceduren i forordningens artikel 5 efter samråd med registraturen.

For at forebygge og løse konflikter mellem domænenavnsregistreringer og intellektuel ejendomsret, vedtager Kommissionen efter proceduren i forordningen en politik for at forhindre spekulation og misbrug i forbindelse med registrering af domænenavne samt en politik for udenretslig bilæggelse af tvister, der skal være i overensstemmelse med bedste praksis, herunder anbefalingerne fra Verdensorganisationen for Intellektuel Ejendomsret (WIPO).

Kommissionen vil indlede en offentlig høring [5] om et udkast til retningslinjer for forebyggelse af misbrug i form af registrering af domænenavne i spekulationsøjemed, og på grundlag af høringsresultatet vil Kommissionen fremsætte et forslag til en adfærdskodeks. I mellemtiden vil Kommissionen forsætte drøftelserne med WIPO og ICANN/GAC [6] om dette emne.

[5] [Oplægget til denne høring er offentliggjort på: http://www.dot-eu-consult.eu.int].

[6] ICANN Governmental Advisory Committee (ICANN-GAC).

Detaljerne i registreringspolitikken fastlægges af registraturorganisationen i samråd med Kommissionen, i henhold til de gældende aftaler og under hensyntagen til visse sikkerhedsforanstaltninger. Disse sikkerhedsforanstaltninger vil eksempelvis bestå i krav om, at gældende bestemmelser på EU- og nationalt plan overholdes, og at man følger bedste praksis på det tekniske og driftsmæssige område, således som den jævnligt fastlægges af ICANN og IANA. De forskellige muligheder, hvad angår registreringspolitikken for registraturen drøftes i ISG-rapporten, herunder mulighederne for oprettelse af generiske 2.-ordensdomæner.

I relation til spørgsmålet om, hvilken registreringspolitik registraturen skal føre, er Kommissionen i færd med at undersøge følgende aspekter:

*fastlæggelse af, hvilket navneområde der skal reserveres til EU-institutionerne og eventuelt regeringerne i medlemsstaterne

*fastlæggelse af, hvilket navneområde der specielt skal anvendes til public service-formål, nonprofitorganisationer, grænseoverskridende samarbejdsprojekter og lign.

*reservation af navne med tilknytning til Den Europæiske Union på alle de relevante sprog.

Rådet og Europa-Parlamentet samt andre EU-organisationer opfordres til at formulere deres krav i denne henseende og meddele dem til det interinstitutionelle redaktionsudvalg vedrørende Internettet (Comité Editorial Inter-Institutionel Internet - CEiii) [7].

[7] CEiii er det interinstitutionelle udvalg, der står for forvaltningen af Europa-serveren og andre aspekter af EU's tilstedeværelse på Internettet, herunder domænenavnssystemet.

De retsmidler, der er til rådighed for tredjemand, omfatter de sædvanlige retsmidler, såsom annullationssøgsmål i henhold til artikel 230 (tidligere artikel 173), for så vidt angår Kommissionens retsakter, sagsanlæg ved EF-domstolen, for så vidt angår registraturens forvaltningspolitiske handlinger, som er undergivet Kommissionens kontrol, og sagsanlæg ved de nationale domstole i den medlemsstat, hvor registraturen er hjemmehørende, for så vidt angår registraturens handlinger i forretningsmæssig og administrativ henseende.

Konklusion

Rådet og Europa-Parlamentet opfordres til at vedtage vedlagte forordningsforslag og pålægge Kommissionen at forestå implementeringen af topdomænet .EU, udpege en registratur og udarbejde retningslinjer for en forvaltningspolitik efter proceduren i forordningen.

Forslag til EUROPA-PARLAMENTETS OG RÅDETS FORORDNING om implementering af internettopdomænet ".EU"

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -,

under henvisning til traktaten om oprettelse af Det Europæiske Fællesskab, særlig artikel 156,

under henvisning til forslag fra Kommissionen [8],

[8] EFT C....,...., s. ....

under henvisning til udtalelse fra Det Økonomiske og Sociale Udvalg [9],

[9] EFT C....,...., s. ....

under henvisning til udtalelse fra Regionsudvalget [10],

[10] EFT C....,...., s. ....

i henhold til proceduren i traktatens artikel 251 og

ud fra følgende betragtninger:

(1) Oprettelse af .EU som topdomæne indgår som et af midlerne til at fremskynde elektronisk handel som led i eEurope-initiativet, som Det Europæiske Råd tilsluttede sig på mødet i Lissabon den 23.-24. marts 2000.

(2) Meddelelsen fra Kommissionen til Rådet og Europa-Parlamentet om Internettets organisation og administration [11] henviser til oprettelsen af .EU som topdomæne, og Rådets resolution om meddelelsen [12] pålægger Kommissionen at fremme koordinering af politikker vedrørende administration af Internettet.

[11] KOM(2000) 202.

[12] [.....]

(3) Internettets topdomæner er en uundværlig del af Internettets infrastruktur. De er et afgørende element i den verdensomspændende interoperabilitet på World-Wide-Web (WWW). Takket være den forbindelse og tilstedeværelse på nettet, som tildelingen af domænenavne og hermed forbundne adresser muliggør, kan brugerne finde frem til computere og netsteder på World-Wide-Web. Topdomænerne er også et nøgleelement i enhver e-postadresse på Internettet.

(4) Topdomænet .EU vil lette adgangen til Internettet og til den virtuelle markedsplads, der er baseret på Internettet, i overensstemmelse med traktatens artikel 154, stk. 2, ved at skabe et yderligere registreringsdomæne som alternativ til de eksisterende nationale topdomæner og til global registrering i de generiske topdomæner; dermed øges valgmulighederne og konkurrencen.

(5) Topdomænet .EU vil forbedre interoperabiliteten mellem de transeuropæiske net i overensstemmelse med traktatens artikel 154 og artikel 155 ved at sikre, at der er .EU-navneservere til rådighed i EU. Dette vil påvirke Internettets topologi og tekniske infrastruktur i Europa, der vil høste fordel af en række yderligere navneservere i EU.

(6) Ved hjælp af topdomænet .EU vil det indre marked blive mere synligt på den virtuelle markedsplads, der er baseret på Internettet. Topdomænet .EU vil indebære en klar forbindelse til Det Europæiske Fællesskab, det tilhørende retsgrundlag og det europæiske marked. Dermed får europæiske virksomheder, organisationer og fysiske personer mulighed for at lade sig registrere i et bestemt domæne, der gør denne forbindelse tydelig. Som sådan vil topdomænet .EU ikke blot blive en central byggesten for elektronisk handel i Europa, det vil også bidrage til at opfylde målsætningerne i traktatens artikel 14.

(7) Topdomænet .EU bør implementeres i overensstemmelse med de principper, der er vedtaget af det mellemstatslige rådgivende udvalg for ICANN (Internettets navne- og nummerorganisation). Disse principper fastslår navnlig, at Internettets navne- og adressesystem er en offentlig ressource, der skal forvaltes i det globale internetsamfunds interesse, og at de nationale topdomæner drives af registraturer i almenhedens, herunder internetsamfundets interesse, på vegne af de relevante offentlige myndigheder, herunder regeringer, der er den øverste politiske myndighed for de nationale topdomæner, og i overensstemmelse med Internettets globale dækning.

(8) Kommissionen har på EF's vegne anmodet om uddelegering af koden EU med henblik på at oprette et topdomæne på Internettet. Den 25. september 2000 vedtog ICANN en resolution ifølge hvilken "en tobogstavskode kun kan uddelegeres som nationalt topdomæne, hvis vedligeholdelsagenturet for ISO 3166 på sin særlige reservationsliste har fastlagt et anvendelsesområde for den reserverede kode, der omfatter enhver anvendelse af ISO 3166-1, hvor der er behov for en kodebetegnelse for navnet på det pågældende land, område eller region". Disse betingelser opfyldes af koden EU, der derfor kan uddelegeres til Det Europæiske Fællesskab.

(9) Fællesskabet bør fastlægge vilkårene for implementering af topdomænet .EU, herunder bestemmelser om udpegning af en registratur og de forvaltningspolitiske rammer, som registraturen skal fungere under.

(10) På grund af den foreslåede foranstaltnings omfang og konsekvenser kan målsætningen for foranstaltningen - at implementere topdomænet .EU - ikke i tilstrækkelig grad opfyldes af medlemsstaterne; i overensstemmelse med subsidiaritetsprincippet og proportiona litets princippet, således som fastlagt i traktatens artikel 5, gennemføres målsætningen derfor bedre på fællesskabsplan. Denne forordnings bestemmelser er begrænset til det minimum, der er nødvendigt for at nå disse mål, og går ikke videre end det, der er behov for i denne forbindelse.

(11) I overensstemmelse med artikel 2 i Rådets afgørelse 1999/468/EC af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [13], bør foranstaltninger til gennemførelse af denne forordning vedtages ved hjælp af rådgivningsproceduren, jf. artikel 3 i den nævnte afgørelse.

[13] EFT L 184, 17.7.1999, s. 23.

UDSTEDT FØLGENDE FORORDNING:

Artikel 1

Område

Denne forordning pålægger Kommissionen at implementere topdomænet .EU, fastsætter vilkår for implementeringen, herunder udpegelsen af en registratur, og fastlægger de forvaltningspolitiske rammer, som registraturen skal fungere under.

Artikel 2

Registraturen

1. I denne forordning forstås ved "registratur" den organisation, der har fået overdraget ansvaret for at organisere, administrere og styre topdomænet .EU, herunder vedligeholde de relevante databaser, registrere domænenavne, drive topdomæneregistraturens navneservere og formidle topdomænezonefiler.

2. Kommissionen udpeger registraturen. Kommissionen og registraturen indgår en kontrakt for en begrænset periode, der kan forlænges. Kontrakten skal indeholde vilkår for Kommissionens overvågning af registraturens organisation, administration og styring af topdomænet .EU.

3. Registraturen skal være en nonprofitorganisation, der er oprettet i overensstemmelse med lovgivningen i en medlemsstat, og som har sit vedtægtsmæssige hjemsted, sin centrale administration og sit hovedsæde i EU.

4. Registraturen indgår en kontrakt med Internettets navne- og nummerorganisation, ICANN, efter forudgående samtykke fra Kommissionen. Kontrakten skal være i overensstemmelse med de relevante principper, der anbefales af ICANN's mellemstatslige rådgivende udvalg (GAC).

Artikel 3

Registraturens forpligtelser

1. Registraturen skal følge de bestemmelser, politiske retningslinjer og procedurer, der fastsættes i denne forordning, eller som vedtages af Kommissionen i henhold til forordningen.

2. Registraturen skal:

a) organisere, administrere og styre topdomænet .EU ud fra principperne om kvalitet, effektivitet, pålidelighed og tilgængelighed;

b) følge de relevante regler for offentlige indkøb og under alle omstændigheder følge gennemskuelige og ikke-diskriminerende procedurer;

c) registrere domænenavne i topdomænet .EU efter anmodning fra:

(i) ethvert foretagende, der har sit vedtægtsmæssige hjemsted, sin centrale administration eller sit hovedsæde i EU, eller

(ii) enhver organisation hjemmehørende i EU, eller

(iii) fysiske personer med bopæl i EU

d) opkræve et overkommeligt årligt gebyr, der er direkte baseret på de afholdte omkostninger.

3. Andre aspekter af registreringspolitikken for implementeringen af topdomænet .EU end dem, der er nævnt i artikel 4, stk. 1, fastlægges af registraturen i samråd med Kommissionen og andre berørte parter og i overensstemmelse med den kontrakt mellem Kommissionen og registraturen, der henvises til i artikel 2, stk. 2.

4. Enhver beslutning, der træffes af registraturen, er underlagt lovgivningen i den medlemsstat, hvor registraturen er etableret.

Artikel 4

Forvaltningspolitiske rammer

1. Kommissionen vedtager forvaltningspolitiske retningslinjer for implementeringen af topdomænet .EU i overensstemmelse med proceduren i artikel 5, stk. 2, og efter samråd med registraturen.

2. For at forebygge og løse konflikter mellem domænenavnsregistreringer og intellektuel ejendomsret vedtager Kommissionen under hensyntagen til Fællesskabets og medlemsstaternes lovgivning, efter samråd med registraturen og i overensstemmelse med proceduren i artikel 5, stk. 2:

a) en politik og en procedure til forebyggelse af spekulation og misbrug i forbindelse med registrering af domænenavne, der er i overensstemmelse med bedste praksis, herunder anbefalingerne fra Verdensorganisationen for Intellektuel Ejendomsret (WIPO);

b) en politik og en procedure for udenretslig bilæggelse af tvister mellem domænenavnsregistreringer og intellektuel ejendomsret, der er i overensstemmelse med bedste praksis, herunder anbefalingerne fra WIPO. Proceduren skal give parterne tilstrækkelige proceduremæssige garantier og må ikke udelukke muligheden for at gå til domstolene.

Artikel 5

Udvalg

1. Kommissionen bistås af det udvalg, der er nedsat i henhold til [forslag til] direktiv XX/XX/EF om fælles rammebestemmelser for elektroniske kommunikationsnet og- tjenester [14].

[14] Forslag til Europa-Parlamentets og Rådets direktiv om fælles rammebestemmelser for elektroniske kommunikationsnet og- tjenester - KOM(2000) 393.

2. Når der henvises til nærværende stykke, finder den i artikel 3 i afgørelse 1999/468/EF omhandlede rådgivningsprocedure anvendelse i overensstemmelse med samme afgørelses artikel 7 og artikel 8.

Artikel 6

Fællesskabets rettigheder

Fællesskabet bevarer alle rettigheder til topdomænet .EU, herunder navnlig intellektuel ejendomsret og andre rettigheder til de registraturdatabaser, der er nødvendige for gennemførelsen af denne forordning, samt retten til at udpege en anden registraturorganisation.

Artikel 7

Ikrafttræden

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Europa-Parlamentets vegne På Rådets vegne

formand formand

FINANSIERINGSOVERSIGT

1 Foranstaltningens betegnelse

Implementering (oprettelse, drift og overvågning) af internettopdomænet .EU

2 Budgetpost

B5-302

3 Retsgrundlag

Traktatens artikel 156

4 Beskrivelse af foranstaltningen

4.1 Foranstaltningens generelle formål: At etablere et system og tilhørende faciliteter til registrering af domænenavne og dermed forbundne adresser på Internettet under topdomænet .EU.

Kommissionen foreslår, at Rådet og Europa-Parlamentet vedtager en forordning, der bl.a. giver Kommissionen beføjelse til at udpege en organisation, der skal fungere som registratur for topdomænet .EU.

Denne finansieringsoversigt beskriver, hvilke bevillinger der er nødvendige for at Kommissionen kan fastlægge en politik for og bevare den politiske kontrol over registraturen, herunder gøre brug af eksperter til evaluering, rådgivning, revision og revurdering.

Registraturen etablerer og driver alle de nødvendige tekniske og organisatoriske systemer og faciliteter. Registraturen akkrediterer de registratorer, eller handelsagenter, der udfører den egentlige registrering af domænenavne i .EU-domænet på forretnings- og konkurrencevilkår. Der vil blive indført særlige ordninger for registreringer, der foretages af offentlige organisationer og tjenester, herunder EU-institutionerne. Registraturen opkræver et fast gebyr af registratorerne for hver registrering for at få dækket sine omkostninger, og organisationen drives ud fra principperne om økonomisk bæredygtighed, omkostningsdækning og nulprofit.

Det forventes, at registraturen selv afholder sine udgifter og investeringer i forventning om indtægter fra registreringerne. Gebyret for en registrering vil blive fastsat med henblik på at dække registraturens omkostninger. Det er ikke hensigten at bruge registraturen som indtægtskilde. Da det imidlertid er vanskeligt at opstille pålidelige prognoser for det første år, vil der muligvis blive et overskud for det første år, og dette vil blive overført til EF-budgettet. Normalt ville disse midler blive anset for generelle indtægter på EF-budgettet, men som en sikkerhedsforanstaltning kan det være hensigtsmæssigt midlertidigt at betragte dem som en reserve, der kan anvendes til indgreb i tilfælde af force majeure (tab eller alvorlige problemer i registraturen).

4.2 Foranstaltningens varighed og nærmere bestemmelser for dens forlængelse/fornyelse

2001 - 2005. Foranstaltningen kan forlænges på grundlag af en rapport om resultaterne og en vurdering af de fremtidige behov.

5. Klassifikation af udgifterne/indtægterne

5.1 Ikke-obligatoriske udgifter

5.2 Opdelte bevillinger

5.3 Indtægtstype

Indtægten stammer fra de registreringsafgifter, der modtages fra registratorerne. Disse indtægter vil blive brugt til at dække registraturens investeringer og løbende udgifter i forbindelse med udførelsen af de kontraktlige forpligtelser.

6 Udgifternes/indtægternes art

Kommissionen har udgifter i forbindelse med følgende opgaver:

*Høring af deltagere fra den private sektor, f.eks. udgifter til eksperter og møder

*Høring af medlemsstaterne, f.eks. gennem møder i det rådgivende udvalg og andre møder.

*Offentliggørelse af dokumenter som led i dette initiativ.

7 Finansielle virkninger

7.1 Beregningsmetode for de samlede omkostninger ved foranstaltningen (forholdet mellem gennemsnitsomkostningerne pr. enhed og de samlede omkostninger)

Følgende bevillinger er nødvendige, for at Kommissionen kan bevare den politiske kontrol over registraturen.

7.2 Omkostningernes fordeling på foranstaltningens elementer

>TABELPOSITION>

7.3 Udgifter til undersøgelser, eksperter m.m. inkluderet i budgettets del BA

Forpligtelsesbevillinger EUR

>TABELPOSITION>

8 Forholdsregler mod svig

Kontrakten om drift af registraturen skal indeholde public service-relaterede krav om gennemskuelighed i ansættelsesforhold, udgifter og kontrakter. Kommissionen og andre kompetente institutioner skal have mulighed for at undersøge den kontraherende organisations regnskaber, og Kommissionen har ret til at føre kontrol med større udgiftsposter.

Tre år efter foranstaltningens begyndelse vil uafhængige eksperter vurdere foranstaltningens virkninger og fremsætte anbefalinger om vilkårene for registraturens fortsatte drift.

9 Oplysninger om cost/effectiveness

I betragtning af, at Kommissionen permanent skal udøve rollen som øverste politiske myndighed for registraturen, og at dette indebærer ansvar for afgørelser af forvaltningspolitisk art om registraturens drift, bliver der behov for et mindre antal faste medarbejdere og tilsvarende ressourcer. Arbejdsbyrden bliver særlig stor i startfasen, hvor der skal udarbejdes politiske retningslinjer inden selve udpegelsen og etableringen af registraturen. De personale- og budgetressourcer, der anmodes om til startfasen, er det minimum, der er nødvendigt.

9.1 Specifikke og kvantificerbare mål, målgruppe

9.1.1 Hvad angår Kommissionens rolle, vil der være følgende omtrentlige behov i den indledende fase:

*Rådgivende udvalg med repræsentanter fra medlemsstaterne: møder hvert kvartal med 20-25 personer

*Rådgivende paneler: indledningsvis månedlige møder, 15-20 personer, inklusive rejseudgifter og diæter.

*Høring af den private sektor: hvert kvartal, 100-150 personer (rejse-og opholdsudgifter refunderes kun under særlige omstændigheder).

*Internationale forbindelser: tre eller fire møder om året, der indebærer rejser over store afstande.

Nogle af disse omkostninger vil falde, så snart de grundlæggende politiske beslutninger er truffet, og registraturen og dens forhold til Kommissionen har stabiliseret sig.

9.1.2 Hvad angår selve registraturen: Det er ikke muligt at opstille pålidelige prognoser, da markedet vokser umådelig hurtigt, og antallet af registreringer i høj grad vil afhænge af, hvilken registreringspolitik der føres i starten. Ud fra antallet af registreringer i de eksisterende mellemstore og store registraturer kunne man forvente omkring en million registreringer det første år og yderligere en million de næste to år. Hvis den årlige registreringsafgift sættes til EUR 40 pr. domænenavn, vil registraturen modtage i alt EUR 40 mio. det første år. Det vil formentlig ikke være tilrådeligt at sætte registreringsafgiften lavere, før der er fundet en løsning på problemet med masseregistreringer i spekulationsøjemed og dermed forbunden krænkelse af ejendomsret og andre rettigheder.

Udgifterne til udstyr og forbindelser kan hænge direkte sammen med det tempo, hvori registreringer modtages og behandles. Personaleomkostningerne er imidlertid i højere grad afhængige af registreringspolitikken. Registraturens personalebehov omfatter personale til tekniske og forretningsmæssige driftsopgaver, kundekontakt, indkøb, juridisk bistand og forvaltning. Hvor mange medarbejdere der er behov for i starten vil som nævnt afhænge af detaljerne i registreringspolitikken (f.eks. flersprogede registreringer) og antallet bør i første omgang baseres på en evaluering af de forslag, der modtages.

9.2 Begrundelse for foranstaltningen

Siden internetadressernes begyndelse, med topdomænenavne baseret på bogstaver, f.eks. .INT og .COM, i stedet for de bagvedliggende numeriske adresser, er der registreret omkring 20 millioner adresser i de verdensdækkende domæner'.COM','.NET' og'.ORG'. For nylig er der annonceret syv nye domæner, og desuden gøres der i udstrakt grad brug af nationale topdomæner såsom'.DE' (3 mio. navne) og'.UK (over 2 mio. navne). Der har vist sig behov for et domæne med betegnelsen'.EU', der skaber en sammenhæng med europæisk identitet og retsgrundlag. Det anses for rimeligt, at Det Europæiske Fællesskab er den øverste myndighed for domænet, lige som de nationale regeringer i stigende grad er det for de nationale topdomæner. Kommissionen vil derfor uddelegere den daglige forvaltning til en organisation på basis af omkostningsdækning, men vil bevare den politiske kontrol over registraturen.

9.3 Overvågning og evaluering af foranstaltningen

Efter tre år vil der blive udarbejdet en rapport af uafhængige evaluatorer om de opnåede resultater. Rapporten skal omfatte en vurdering af, hvor virkningsfuld foranstaltningen er, omkostningseffektiviteten over for brugerne, graden af tilfredshed blandt brugerne, og hvor vidt det kommercielle partnerskab er hensigtsmæssigt. På baggrund af denne rapport vil der blive stillet forslag om at fortsætte, afbryde eller revidere foranstaltningen.

10 Udgifter til administration

Behovet for menneskelige ressourcer dækkes af det eksisterede personale. Udgifterne til administration vil således blive dækket i 2001 af de midler, der anmodes om som led i budgetproceduren for 2001, medmindre der kan opnås yderligere midler i fremtiden.

10.1 Indvirkningen på antallet af stillinger

Der er behov for 6 ansatte (3 A, 1 B, 2 C) til at forvalte foranstaltningen, herunder sikre en passende repræsentation i EU- og internationale fora.

>TABELPOSITION>

10.2 De menneskelige ressourcers samlede finansielle indvirk ning

>TABELPOSITION>

10.3 Forøgelse af andre driftsudgifter som følge af foranstaltningen

>TABELPOSITION>